Charlize kry internasionale toekenning + wys nuwe haarstyl
JY LEES NOU Charlize kry internasionale toekenning + wys nuwe haarstyl
Die ster Charlize Theron het nóg 'n toekenning agter haar naam, maar dié keer buite Hollywood se glans. Sy is Dinsdag 22 Januarie vereer met die Crystal Award omdat sy die wêreld 'n beter plek wil maak.
Charlize het die kollig gesteel by die opening van die Wêreld Ekonomiese Forum in Davos, Switserland, toe sy een van drie kunstenaars was wat erkenning gekry het vir hul rol om "die wêreld 'n beter plek te maak". Dié Oscar- en Golden Globe-wenner is vereer vir haar rol in die geveg teen MIV/vigs, veral in Afrika.
Charlize het pragtig gelyk in 'n turkoois rok en kort haarstyl. Sy het vroeër haar lang blonde hare afgeskeer vir haar rol in die Mad Max-rolprent (foto onder), maar dit het intussen al effens uitgegroei.
Die 37-jarige aktrise het in haar toespraak die verwoesting beklemtoon wat MIV/vigs veroorsaak. "Ek kan aan geen groter skadu dink wat oor Afrika val nie – naamlik MIV/vigs," het sy gesê.
Sy het egter ook haar hoop vir die toekoms uitgespreek. Haar droom is dat daar 'n generasie gebore kan word waarin niemand dié virus het nie. Sy wil ook graag die jeug bemagtig met hulpbronne en die regte inligting om 'n MIV/vigs-vrye lewe te leef.
Charlize, wat bekend is vir haar liefdadigheidswerk, is 'n vredesboodskapper vir die Verenigde Nasies en die stigter van die Charlize Theron Africa Outreach Project. Sy is ook deel van die organisasie Global Fund se nuwe veldtog, Big Push, wat MIV/vigs, tuberkulose en malaria beveg.
Die Crystal Award word toegeken aan kunstenaars wat nie slegs uitblink in hul kuns nie, maar ook help om die wêreld te verbeter.
Die ander kunstenaars wat gister dié toekenning ontvang het, is die Pakistanse dokumentêre filmmaker Sharmeen Obaid Chinoy, wat al 'n Emmy en 'n Oscar vir haar werk gewen het, en die Brasiliaanse visuele kunstenaar Vik Muniz.